Cmorej, Peter, poslanec NR SR (2020-12-08):
Ďakujem pekne za slovo. Kolegovia, kolegyne, ja chcem v prvom rade zdôrazniť, že určite podporujem každý zmysluplný návrh, ktorý zvyšuje podporu mladých rodín s deťmi. A tento prísp... tento návrh, ktorý tu pred sebou máme, návrh na tehotenský príspevok, určite patrí medzi, medzi takéto zákony. Zároveň chcem vyjadriť presvedčenie, že spolu v tejto koalícii prijmeme ešte veľa prospešných zákonov pre mladé rodiny s deťmi. A to aj také, ktoré odstraňujú nespravodlivosti a znižujú byrokraciu. Neviem, či ste vedeli, že dnes do troch rokov veku dieťaťa rodičia vyplnia 26 formulárov. Napríklad pri žiadosti o príspevok na dieťa musíte odniesť potvrdenie z jedného oddelenia úradu práce a rodiny na iné oddelenie toho istého úradu. V Bratislave tie dve oddelenia dokonca sídlia na úplne opačných koncoch mesta. Neviem, či ste vedeli, že skoro 20-tisíc matiek každý rok materskú nedostane. O materskú môžte prísť napríklad v dôsledku rizikového tehotenstva. Pretože keď ste na rizikovom tehotenstve, ste PN a práceneschopnosť sa nezarátava do 270 dní nemocenského poistenia, čo je úplne základná podmienka na priznanie materskej. A tak sa vám môže stať, že budete na rizikovom tehotenstve napríklad šesť mesiacov a vďaka tomu materskú nedostanete. A, žiaľ, nedostanete ani tehotenský príspevok, lebo táto podmienka 270 dní je aj v zákone, ktorý máme pred sebou. Aby sme si to uvedomili. Mamička na rizikovom tehotenstve nemusí dostať tehotenský príspevok, aj keď predtým pracovala. A nemusí ho dostať ani živnostníčka, ktorá otehotnela, lebo prvý rok živnosti si neplatíte odvody a opäť nesplní podmienku 270 dní. Veľmi ma teší, že naši kolegovia z koalície prejavili ochotu, keď sme sa o tomto rozprávali, keď prišiel tento návrh na stôl, a prejavili ochotu sa na celý systém pozrieť trošku zo širšieho pohľadu. A dohodli sme sa a minister, pán minister Krajniak prisľúbil, že na jar sa k tomu vrátime. Každé dieťa je predsa rovnako cenné a s každým tehotenstvom sú spojené zvýšené výdavky. To používam argumentáciu z dôvodovej správy. Nemôžeme predsa diskriminovať skoro 20-tisíc detí. Navrhujem a dúfam, že sa nám podarí vypustiť túto podmienku 270 dní nemocenského poistenia z celého systému podpory materstva a rodín s malými deťmi. Lebo je to práve táto podmienka, ktorá spôsobuje väčšie nespravodlivosti, ktoré dnes v systéme máme. Mrzí ma, že sa to už nepodarilo teraz, ale rozumiem, že peniaze nerastú na strome a spôsobilo by to pomerne veľké náklady navyše. Poviete si, áno, potom ale materskú dostanú aj tie, ktoré nikdy nepracovali, tak ako to navrhovali kolegovia z ĽSNS. Až takí sú oni slniečkari. Je to spravodlivé? A z čoho im ju vypočítame? No tento problém sa dá vyriešiť veľmi jednoducho. Vymeriavací základ, to je to, z čoho vypočítate materskú, odstupňujme podľa nejakej pevnej veličiny, napríklad od životného minima. Napríklad podľa toho, aké dosiahla matka vzdelanie, či má základné, stredné alebo vysokoškolské, alebo ju môžme bonifikovať napríklad za to, že opatruje svojho chorého príbuzného. A takto by dostali materskú aj tehotenský príspevok aj tie matky, ktoré dnes nespravodlivo materskú ani tehotenský príspevok nedostanú. Ďakujem.